
ЧIехи шаир

СтIал Сулейман вичин девирдин камаллу ксарикай сад тир. Уьмуьрдин чIехи паюна батраквал авурди азадвилиз акъатайла, ада азадвилин уьмуьрдин, цIийивилин тарифдачни бес? Гьа са чIавуз ам эбеди вири девиррин шаирни яз амукьзава. Адан гьар са келима уьмуьрдин дерин бинейрай къвезва, ам халис философ, яни гъавурда авай ариф хьана.

ЧIехи шаирдин чIалар руьгьдик гьерекат кутадайбур хьунин себеб ам я хьи, ада уьмуьрдин гьалариз, абурун еридиз къимет гузвай уьлчмеяр халкьдин яшайишдай къачунвайбур, халкьдин къанажагъдин терефдал алайбур хьуникай ибарат я. Малум тирвал, Сулеймана уьмуьрдин гьаларни шикилар гагь айгьамдалди, гагь ачухдиз, гагь тIебиатдин шартIарив гекъигна къалурзава, абурук квай мана гьа тешпигьдай аквазва. Адан гьар са шиир кьилди вичин рангар авай халичадиз ухшар я. 

Шаир гьахъунин патал алай женгчи тирвили, ам гьар са лезгидин рикIин дамарра авайвили адан чIалар садрани ужуз жедач. 

Веси ийидайла, СтIал Сулеймана вичин хва Мегьамед-Юсуфаз ихьтин насигьат гана: «Чарадан малдалди жув бахтлу ийиз алахъмир. Халкьдин малдиз темягьзавай кас жанавурдиз ухшар я». 

Вахтар фида, несилар несилри дегишарда, амма камалэгьли шаирдин эсерар, насигьатар гьамиша герек жеда.  

